**Татар гомуми белем бирү оешмаларында укучылар өчен татар әдәбиятыннан олимпиада биремнәре**

**(муниципаль тур, 2020-2021 уку елы) 10 нчы сыйныф**

**Үткәрү вакыты - 180 минут**

**Максималь балл – 60 балл**

1. **Лирик әсәргә караган биремнәр (25 балл).**

*Очты, җиһанга, күңлем, шат, читлегеннән, раббысы, тарсынып, яраткан, дөнья, ят, кошы, яратса да*

1. Әлеге сүзләр кулланылган шигырьне искә төшерегез һәм шул строфаны (куплетны) тулы итеп язып куегыз. Әсәрнең исемен һәм авторын күрсәтегез (5 балл).

2. Әлеге шигырьдә лирик геройның хис-кичерешен ачыклап языгыз, ул үзгәреш кичерәме? Нинди вакыйгаларга бәйле туа? (6 балл)

3. Әлеге шигырьдә автор нинди тел-сурәтләү чараларыннан файдалана? Ни өчен әлеге чараларны сайлап алган дип уйлыйсыз? (6 балл)

4. Бу шигырь лириканың кайсы жанрына карый? Төгәл итеп атамасын гына язып куегыз (3 балл).

5. Шигырьнең лирик героена бәя бирегез (5 балл).

1. **Эпик әсәргә караган биремнәр (25 балл).**

1. Һәр әсәр исеме артына аның авторын язып куегыз (5 балл):

*“Әбугалисина”*

*“Хисаметдин менла”*

*“Япон сугышы, яки Батыргали агай”*

*“Көз”*

*“Хәят”*

2. Һәр әсәр исеме артына аның төп героеның исемен язып куегыз (5 балл):

*“Әбугалисина”*

*“Хисаметдин менла”*

*“Япон сугышы, яки Батыргали агай”*

*“Көз”*

*“Хәят”*

3. *“Көз”* әсәре эпик төрнең кайсы жанрына карый? Төгәл итеп атамасын гына язып куегыз (3 балл).

4. *“Көз”*әсәрендә әдип күтәргән проблемаларны, ул әйтергә теләгән фикерне ачыклап языгыз (6 балл).

5. Ни өчен үзенең әсәрен автор “Көз” дип атады икән? Әсәр сюжеты белән әсәр исеме арасында бәйләнеш бармы? (6 балл)

1. **Иҗади эш (10 балл).**

Укыган әсәрләрегез арасыннан Сез идеал дип санаган герой турында языгыз, ни өчен аны үзегез өчен үрнәк дип уйлыйсыз, дәлилләгез.